 NA EVANS JAOLA MAAFISA wameanzisha uchunguzi baada ya mshukiwa wa wizi wa mabavu kufariki ndani ya seli ya kituo cha muda cha polisi cha Kesogon katika Kaunti ya Trans-Nzoia. Mshukiwa huyo Victor Karani,27, alifariki mwendo wa saa mbili usiku Ijumaa na polisi aliyekuwa kwa zamu amesema alipata mlango ukiwa umefungwa kwa ndani alipokuwa akikagua hali ya usalama. “Nilienda kuangalia mshukiwa huyo aliyekuwa akisubiri kuhamishwa hadi kwa kituo cha polisi cha Kipsaina na nikagundua mambo hayakuwa sawa,” afisa huyo ameambia Taifa Leo. Alipochungulia kwa dirisha, afisa huyo amesema aliona mwili wa mwanamume huyo ukining’inia. Ripoti ya polisi imesema mshukiwa alijinyonga kwa kutumia kamba ya makonge. Imefafanua kwamba kamba hiyo ilikuwa imefungwa kwa dirisha la seli za polisi na ilikuwa ikisaidia kushikilia mlango wa ofisi moja hapo kituoni. Mshukiwa alikamatwa kwa kuvunja na kuingia kwa jengo moja katika kituo cha kibiashara cha Kesogon kwa lengo la kufanya uhalifu. Wapelelezi na maafisa wa kuchunguza mauaji walifika kituoni Kipsaina kuchukua sampuli kwa uchunguzi zaidi. Afisa wa upelelezi wa makosa ya jinai katika Kaunti ya Trans Nzoia Francis Kihara amethibitisha. “Mwili wa mshukiwa ulikuwa na alama za kunyongwa kwa shingo na tunasubiri ripoti ya upasuaji wa maiti,” Bw Kihara amesema. Mwili wa marehemu umepelekwa katika mochari ya hospitali ya Kitale ambapo utafanyiwa upasuaji. Mamlaka ya Kuchunguza Utendakazi wa Polisi (IPOA) imefahamishwa na inafanya uchunguzi wake kubaini kilichotokea. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  